- Det kommer til at se rædselsfuldt ud. Der kommer en seks meter høj betonmur lige bag os her, siger Gitte Røndrup, mens hun skuer ud over Limfjorden fra Egholm. Hun er bosiddende på den lille ø og er langt fra begejstret for den infrastrukturaftale, der er blevet indgået i Folketinget. I aftalen indgår der nemlig planer om at anlægge en tredje limfjordsforbindelse, som skal gå hen over Egholm. - Det vil være slemt visuelt, men støjmæssigt er det jo en katastrofe, siger hun. Betalingsring og omfartsvej Den betragtning deler Jens Thomsen, der ligeledes bor på Egholm. - Det skal lige synke ind. Det er nok den største nyhed for Egholm nogensinde, så jeg og alle andre herovre er selvfølgelig påvirket af det, siger han. Anlægsarbejdet er sat til at gå i gang i 2025 og prisen løber op i syv milliarder kroner, men selvom der nu foreligger en aftale, er det ikke sikkert, at motorvejen over Egholm rent faktisk bliver til noget. Derfor er egholmerne og andre modstandere af projektet klar på fortsætte kampen. Gitte Røndrup fremhæver andre trafikprojekter, som ikke blev ført ud i virkeligheden. - Man har haft store trafikforlig med en betalingsring i København, en omfartsvej ved Mariager. Der er stadig mange sten at vende omkring det her projekt, så vi giver stadig ikke op, siger hun. Synlig modstand En af dem, der kommer til at føre kampen mod Egholm-motorvejen i Aalborg Byråd, er Per Clausen fra Enhedslisten. Han mener heller ikke, at kampen er tabt endnu. - Nu skal man i gang med at diskutere en anlægslov og der skal man samle op på alle de høringssvar, der er kommet omkring VVM-redegørelsen, så der er lang vej endnu, før beslutningen kan tages, siger Per Clausen. Han mener, at en Egholm-motorvej både er skadelig for miljøet, naturen og klimaet. - Vi vil gå ind i diskussionen omkring anlægsloven og pege på alle de svagheder og fejl, der er. Så kommer vi også til at lave nogle aktiviteter for at engagere befolkningen i Aalborg, så modstanden bliver synlig i den videre proces, slutter Per Clausen.

Referat:
Mens en motorvej over Egholm synes at rykke tættere på, så nægter modstanderne at opgive kampen mod Egholm-forbindelsen.